JY LEES NOU Aartappels eerste SA landbouproduk in metrieke sakkie
Op dié foto, wat by die Pretoriase mark geneem is, hou mnr. S. Pienaar (links), hoofinspekteur van die Aartappelraad, die nuwe, korter metrieke sakkie met aartappels vas, terwyl mnr. J.F. Ducci, 'n markagent, die ou sakkie van 371/2 pond vashou. Die metrieke sakkie bevat 15 kilogram (33 pond). .
Die aartappelbedryf het geskiedenis gemaak deurdat aartappels die eerste landbouproduk in Suid-Afrika is wat na die metrieke maat oorgeskakel het.
Uit: Landbouweekblad, 19 Augustus 1969
Tafelaartappels word sedert 1 Augustus 1969 volgens die stelsel van metrieke mate verkoop, luidens 'n verklaring deur die metriseringsafdeling van die Suid-Afrikaanse buro van standaarde.
Die minimum-netto inhoud van 'n sakkie tafelaartappels is op 15 kilogram vasgestel. Die nuwe metrieke aartappel-sakkie bevat sowat 2 kg minder aartappels en is 127 mm korter as die ou sakkie.
Dr. S.J. du Toit, bestuurder van die metriseringsafdeling, het daarop gewys dat boere by die aankoop van nuwe meet- en weeginstrumente, soos skale, meetbande en termometers, op metrieke toerusting moet aandring.
Volgens hom sal enige nie-metrieke instrument wat nou gekoop word, in die toekoms van weinig waarde wees.